作者：无名氏
词牌/韵律：五彩结同心

paragraphs: 珠帘垂户。
金索悬窗，家接浣沙溪路。
相见桐阴下，一钩月、恰在凤凰栖处。
素琼拈就宫腰小。
花枝袅、盈盈娇步。
新妆浅，满腮红雪，绰约片云欲度。
尘寰岂能留住。
唯只愁、化作彩云飞去。
蝉翼衫儿，薄冰肌莹，轻罩一团香雾。
彩笺巧缀相思苦。
脉脉动、怜才心绪。
好作个、秦楼活计，吹箫伴侣。